
Rīgā 2025. gada 14. oktobrī (prot. Nr. 43 26. §)
Konsulārā reģistra noteikumi
Izdoti saskaņā ar Konsulārās palīdzības un konsulāro pakalpojumu likuma 14. pantu
· 1. Noteikumi nosaka Konsulārajā reģistrā (turpmāk – reģistrs) iekļaujamo ziņu apjomu un to iekļaušanas kārtību, kā arī kārtību, kādā Ārlietu ministrija izmanto reģistrā esošo informāciju konsulārās palīdzības sniegšanai.
· 2. Noteikumos lietoti šādi termini:
· 2.1. persona – Latvijas pilsonis, Latvijas nepilsonis, persona, kura Latvijā atzīta par bezvalstnieku, persona, kurai piešķirts bēgļa vai alternatīvais statuss Latvijā, persona, kurai piešķirta pagaidu aizsardzība Latvijā, un minēto personu ģimenes locekļi, kuri ceļo kopā ar šīm personām;
· 2.2. trešā persona – persona, kura ceļo kopā vai organizē ceļojumu vienai vai vairākām personām, piemēram, tūrisma operators, ceļotāju grupas pārstāvis, ģimenes loceklis;
· 2.3. ceļojums – plānota vai notiekoša īstermiņa uzturēšanās ārvalstīs uz laiku, kas nepārsniedz trīs mēnešus.
· 3. Persona, kura dodas ceļojumā ārpus Latvijas, reģistrā var reģistrēt ziņas par ceļojumu, lai ārkārtējā situācijā ārvalstī konsulārā amatpersona varētu sazināties ar personu vai tās norādīto kontaktpersonu, lai organizētu nepieciešamās konsulārās palīdzības sniegšanu.
· 4. Persona ziņas reģistrā sniedz brīvprātīgi, izmantojot portālā www.latvija.gov.lv pieejamo pakalpojumu "Paziņošana par īstermiņa ārvalstu ceļojumu Ārlietu ministrijas Konsulārajā reģistrā", kura funkcionalitāti iespējams lietot tikai autentificētiem lietotājiem, kas apstiprinājuši savu identitāti ar kādu no portāla www.latvija.gov.lv autentifikācijas līdzekļiem.
· 5. Reģistrā iekļauj šādas ziņas:
· 5.1. personas ievadītās ziņas:
· 5.1.1. vārds, uzvārds;
· 5.1.2. personas kods;
· 5.1.3. atzīme, vai ceļojumā dodas kopā ar bērniem;
· 5.1.4. ceļojuma galamērķa valsts vai valstis;
· 5.1.5. plānotais ceļojuma ilgums;
· 5.1.6. kontaktinformācija – tālruņa numurs (vai numuri) un elektroniskā pasta adrese;
· 5.1.7. tās kontaktpersonas tālruņa numurs un elektroniskā pasta adrese, kura nedodas ceļojumā;
· 5.1.8. faktiskā dzīvesvietas adrese, ja tā atšķiras no Fizisko personu reģistrā deklarētās dzīvesvietas adreses;
· 5.1.9. informācija par ceļojuma apdrošināšanu;
· 5.2. no Fizisko personu reģistra izgūtās ziņas:
· 5.2.1. personas dzimšanas datums;
· 5.2.2. personas valstiskā piederība un tās veids;
· 5.2.3. personas deklarētā, reģistrētā vai norādītā dzīvesvietas adrese;
· 5.2.4. dati par personu apliecinoša dokumenta veidu, numuru un derīguma termiņu;
· 5.2.5. ziņas par personas bērnu:
· 5.2.5.1. personas kods;
· 5.2.5.2. vārds, uzvārds;
· 5.2.5.3. dzimšanas datums;
· 5.2.5.4. valstiskā piederība un tās veids;
· 5.2.5.5. deklarētā, reģistrētā vai norādītā dzīvesvietas adrese;
· 5.2.5.6. dati par personu apliecinoša dokumenta veidu, numuru un derīguma termiņu.
· 6. Personai, ievadot reģistrā šo noteikumu 5.1.1., 5.1.2. un 5.1.3. apakšpunktā norādītos datus par šo noteikumu 2.1. apakšpunktā minētajām personām, no Fizisko personu reģistra tiek automātiski izgūti šo noteikumu 5.2. apakšpunktā minētie dati, kas ir pieejami Ārlietu ministrijai kā reģistra pārvaldniekam.
· 7. Ceļojuma laikā persona var veikt izmaiņas šo noteikumu 5.1.3., 5.1.4., 5.1.5., 5.1.6., 5.1.7., 5.1.8. un 5.1.9. apakšpunktā norādītajos datos, tos aktualizējot atbilstoši ceļojuma plāniem vai esošajai situācijai.
· 8. Lai organizētu un sniegtu konsulāro palīdzību saistībā ar saņemtajām ziņām par ārkārtēju situāciju ārvalstī vai šo noteikumu 2.1. apakšpunktā minēto personu atrašanos ārkārtējā situācijā ārvalstī, konsulārā amatpersona:
· 8.1. pārbauda reģistrā iekļautās ziņas par personām un reģistrētajiem ceļojumiem;
· 8.2. ja nepieciešams, sazinās ar personu vai tās norādīto kontaktpersonu, lai noskaidrotu konsulārās palīdzības nepieciešamību un sniedzamās konsulārās palīdzības apjomu;
· 8.3. veic nepieciešamās darbības konsulārās palīdzības sniegšanai, izmantojot reģistrā iekļautās ziņas atbilstoši šajā punktā noteiktajam mērķim.
· 9. Trīs mēnešus pēc plānotā ceļojuma beigām reģistrā iekļautie personas dati tiek automātiski anonimizēti. Anonimizētie dati tiek saglabāti statistikas nolūkos.
· 10. Atzīt par spēku zaudējušiem Ministru kabineta 2018. gada 27. novembra noteikumus Nr. 722 "Konsulārā reģistra noteikumi" (Latvijas Vēstnesis, 2018, 235. nr.).

